Recordiau Peski

Label recordio Cymreig oedd Recordiau Peski. 

Ymysg yr artistiaid sydd yn rhyddhau recordiau ar y label mae Jakokoyak, Radio Luxembourg, David Mysterious, Stitches, Evils a Gwenno.

Hanes
Mae'r enw Peski yn deillio o'r gair 'pesgi', gair sy'n disgrifio bwydo neu dewhau anifail ffarm. Bathwyd yr enw yn 2002 gan y sylfaenwyr Garmon Gruffydd, Rhys Edwards a ffrind arall wrth gerdded ar dir Eglwys Tyddewi yn Sir Benfro. Unwaith oedden nhw fewn yn y gadeirlan, fe arwyddodd y tri'r llyfr gwestai ac fe anwyd Recordiau Peski.

Cynnyrch cyntaf Peski oedd albwm gyntaf Jakokoyak, Am Cyfan Dy Pethau Prydferth (2003), record o gerddoriaeth electronig arbrofol lo-fi gyda dylanwadau o gerddoriaeth gwerin seicadelig, weithiau'n cael ei alw'n folktronica. Cymerwyd teitl yr albwm o boster wedi ei gyfieithu'n wael ar waliau Undeb Myfyrwyr Caerdydd.. Ar ôl i holl gopïau o'r albwm werthu allan yn y DU, fe'i hail-ryddhawyd yn Japan a chafodd groeso cynnes mewn cylchgronau fel Vogue Nippon. Yn dilyn sawl record arall, fe gefnogodd Jakokoyak y band Super Furry Animals ar eu taith fer o Japan ac fe wnaeth y llwyddiant yma ganiatáu Peski i fuddsoddi mewn artistiaid eraill

Dros y blynyddoedd nesaf, fe wnaeth y label ryddhau sawl record gan David Mysterious (enw go iawn Cai Strachan), Evils a Stitches (prosiect unigol Rhydian Dafydd o The Joy Formidable), cyn arwyddo'r band pop indi seicadelig o Aberystwyth Radio Luxembourg yn 2007, a oedd wedi datgan bwriad i ryddhau dau EP cyn symud ymlaen i label recordiau yn Llundain. Ar ôl bodloni'r cytundeb, fe aeth Radio Luxembourg ymlaen i arwyddo gyda Fantastic Plastic Records ac fe newidion eu henw yn 2009 i osgoi problemau cyfreithiol posib gyda gorsaf radio Radio Luxembourg.

Ryddhawyd record swyddogol cyntaf Cate Le Bon ar Peski yn 2008 gyda'r EP Cymraeg Edrych yn Llygaid Ceffyl Benthyg. Mae'r record yn cynnwys perfformiadau lleisiol gan Euros Childs ac Andy Votel, a gynlluniodd waith celf y clawr feinyl hefyd.

Yn 202, dechreuodd Peski weithio gyda R. Seiliog ac fe ryddhawyd ei EP cyntaf, "Shuffles". Fe aeth R. Seiliog ymlaen i arwyddo cytundeb gyda label Turnstile.

Yn ystod y cyfnod yma, dechreuodd y label gynnal cyfres o nosweithiau chwedlonol 'Peski Nacht' ar lawr uchaf adeilad Jacobs Antiques yng Nghaerdydd. Roedd hwn yn gyfle i arddangos y gymuned gynyddol o artistiaid ar y label yn ogystal â dod ac artistiaid rhyngwladol dylanwadol i berfformio gyda nhw yng Nghaerdydd, tebyg i R. Stevie Moore, sy'n aml yn cael ei ystyried fel sefydlwr Recordio Cartref DIY, Lo-fi a Phop Indi.

Yn 2013, ryddhawyd cyfres o EPs gan Gwenno cyn rhyddhau ei albwm gyntaf Y Dydd Olaf, yn Hydref 2014. Hwn fyddai'r albwm olaf i'w ryddhau ar y label. Gwnaeth yr albwm werthu allan yn gyflym ac yn dilyn taith o wledydd Prydain yn cefnogi Gruff Rhys, arwyddodd Gwenno gytundeb recordio gyda label Heavenly Recordings. Mae Peski yn parhau i weithio gyda Gwenno fel ei rheolwr.

Yn Mawrth 2016, ar ôl cyfnod o dawelwch, cyhoeddwyd fod y label wedi dod i ben.

CAM (Cam o'r Tywyllwch)
Rhaglen radio wythnosol gan Peski yw "Cam o'r Tywyllwch" yn cyflwyno cerddoriaeth arbrofol ac avant-garde o Gymru a thu hwnt. Darlledwyd y rhaglen gyntaf ar 14 Chwefror 2013 a hwn oedd y sioe Gymraeg cyntaf ar Radio Cardiff. Cynhyrchwyd cyfres wyth rhan o "Cam O'r Tywyllwch" ar gyfer Resonance FM yr orsaf radio gelfyddydol Llundain, yn Ionawr 2014 gyda'r bwriad o hybu cerddoriaeth arbrofol o Gymru i gynulleidfa ehangach. Mae'r sioe yn gorffwys ar hyn o bryd.

Mae enw'r sioe yn deyrnged i'r casgliad cyntaf o gerddoriaeth amgen Cymraeg a ryddhawyd ar Recordiau Anhrefn yn 1985. Mae cerddoriaeth agoriadol y sioe hefyd yn gyfeiriad at un o'r esiamplau cyntaf o gerddoriaeth electronig Cymraeg - "Tros Y Gareg" gan John Baker, a recordiwyd yn 1970 yn y BBC Radiophonic Workshop.

Cynhaliwyd Gŵyl CAM yng Nghanolfan Mileniwm Cymru yn 2015, oedd yn cyflwyno rhaglen o drafodaethau, gosodiadau sain, sinema a cherddoriaeth byw. Perfformiodd y band arloesol Datblygu yn fyw yn yr ŵyl am y tro cyntaf mewn 20 mlynedd, gydag uchafbwyntiau arall yn cynnwys perfformiad o "Fish Music" - syniad a ddychmygwyd gan yr awdur a cherddor Sam Richards, lle fyddai pysgod yn nofio mewn tanc yn dod yn nodiant cerddorol drwy erwydd cerddorol pum llinell yn cael ei roi ar y gwydr, ac offerynwyr llinynnol yn cael eu cyfarwyddo i ddewis pysgodyn a dilyn ei gwrs tu ôl ar draws yr erwydd.

Artistiaid
 Cate Le Bon
 Gwenno
 Race Horses
 Jakokoyak
 Y Pencadlys
 R. Seiliog
 Plyci
 Canolfan Hamdden
 VVOLVES
 David Mysterious
 Land of Bingo
 Evils
 Stitches
 Texas Radio Band
 H O R S E S
 Location Baked
 Carcharorion

Cyfeiriadau

Labeli recordio Cymreig
Sefydliadau 2003
Dadsefydliadau 2016